THCOM คาดศึกษายิงดาวเทียมไทยคม 9,10,11 ได้ข้อสรุปชัดเจนภายในปีนี้
THCOM คาดศึกษายิงดาวเทียมไทยคม 9,10,11 ได้ข้อสรุปชัดเจนภายในปีนี้
14 พ.ค. 2558

นายวุฒิ อัศวเสริมเจริญ หัวหน้าคณะผู้บริหารด้านการเงิน บริษัท ไทยคม จำกัด (มหาชน) หรือ THCOM เปิดเผยว่า บริษัทอยู่ระหว่างการศึกษาการยิงดาวเทียมไทยคม 9, 10 และ 11 คาดว่าน่าจะเห็นข้อสรุปชัดเจนภายในปีนี้ โดยปัจจุบันได้มีการสำรวจความต้องการใช้ช่องสัญญาณดาวเทียม หากพบว่าความต้องการใช้มากกว่า 50% ก็จะมีการลงทุนและพัฒนาดาวเทียมดวงต่อไป ซึ่งจะใช้เวลาพัฒนาประมาณ 3 ปี
สำหรับแผนลงทุนดาวเทียมไทยคม 8 ที่จะมีการยิงขึ้นสู่วงโคจรในช่วงกลางปี 59 ปัจจุบันอยู่ระหว่างเจรจากับลูกค้าคาดว่าจะมีลูกค้ามาจองเช่าช่องสัญญาณประมาณ 50% ก่อนกำหนดยิงดาวเทียม และน่าจะครบ 100% ได้ ขณะนี้ดาวเทียมไทยคม 8 สร้างคืบหน้าไปแล้วกว่า 70% ใช้เงินลงทุนราว 178 ล้านเหรียญสหรัฐ ซึ่งจะมาจากการกู้ยืมจากสถาบันทางการเงิน 85% ปัจจุบันบริษัทมีอัตราหนี้สินต่อทุน(D/E) อยู่ที่ 0.6 เท่า ส่วนที่เหลือจะเป็นกระแสเงินสดที่มีอยู่ราว 2.9 พันล้านบาท
นายวุฒิ กล่าวว่า บริษัทยังคงเป้าหมายรายได้ปีนี้เติบโตที่ 5-7% และอัตรากำไรสุทธิที่ 18% จากการรับรู้รายได้ของดาวเทียมไทยคม 7 ที่จะทยอยเข้ามามากขึ้น และน่าจะมีอัตราการเช่าใช้ช่องสัญญาณเต็ม 100% ในปีนี้ จากปัจจุบันมีอัตราการเช่าฯ อยู่ที่ราว 50% ขณะที่รายได้และกำไรสุทธิในไตรมาส 2/58 น่าจะเติบโตต่อเนื่องจากไตรมาสแรกที่มีรายได้ 3,237.06 ล้านบาท กำไรสุทธิ 540.11 ล้านบาท
ส่วนความคืบหน้าการเจรจาเข้าซื้อกิจการในออสเตรเลียในธุรกิจให้บริการอินเทอร์เน็ตนั้น นายวุฒิ กล่าวว่า ขณะนี้อยู่ระหว่างรอเจรจาต่อกับบริษัทในออสเตรเลีย
ซึ่งมีการเปลี่ยนแปลงโครงสร้างภายในบริษัท คาดว่าน่าจะเห็นข้อสรุปออกมาได้ในอีก 6 เดือนจากนี้ จากแผนเดิมที่จะสามารถสรุปได้ในช่วงครึ่งปีแรก โดยมีขนาดของธุรกิจ 8-10 ล้านเหรียญออสเตรเลีย
นายวุฒิ กล่าวว่า ส่วนธุรกิจในประเทศลาว หรือ ลาวเทเลคอม ปัจจุบันมีมาร์เก็ตแชร์เป็นอันดับ 1 หรือคิดเป็น 47% รับผลดีจากการใช้งาน DATA สูงขึ้น โดยเจาะกลุ่มลูกค้าวัยรุ่นมากขึ้น